VPO พุ่งเกือบ 12% ราคาสูงสุดในรอบ 2 เดือน
VPO พุ่งเกือบ 12% ราคาสูงสุดในรอบ 2 เดือน หลังความต้องการใช้น้ำมันปาล์มดิบเพิ่มขึ้นต่อเนื่อง ล่าสุด ณ เวลา 14.57 น. ราคาอยู่ที่ 1.32 บาท บวก 0.14 บาท หรือ 11.86% สูงสุดที่ 1.34 บาท ต่ำสุดที่ 1.18 บาท มูลค่าซื้อขายที่ 48.28 ล้านบาท
16 ธ.ค. 2559

ผู้สื่อข่าวรายงานว่า ราคาหุ้นบริษัท วิจิตรภัณฑ์ปาล์มออยล์ จำกัด (มหาชน) หรือ VPO ณ เวลา 14.57 น. ราคาอยู่ที่ 1.32 บาท บวก 0.14 บาท หรือ 11.86% สูงสุดที่ 1.34 บาท ต่ำสุดที่ 1.18 บาท มูลค่าซื้อขายที่ 48.28 ล้านบาท โดยราคาหุ้นตัวสูงสุดในรอบเกือบ 2 เดือน ตั้งแต่ราคาหุ้นอยู่ที่ระดับ 1.32 บาท เมื่อวันที่ 5 ตุลาคม 2559

ด้าน บล.เอเซีย พลัสระบุในบทวิเคราะห์ว่า ราคาน้ำมันปาล์มดิบในตลาดมาเลเซีย ณ วันที่ 1 ธ.ค. 59 เท่ากับ 3.01 พันริงกิต/ตัน ปรับเพิ่มขึ้น 1.9%จากสัปดาห์ก่อนหน้า
โดยสถานการณ์ราคาน้ำมันปาล์มดิบปรับเพิ่มขึ้นจากสัปดาห์ก่อน ทำระดับสูงสุดในรอบ 4 ปี เนื่องจากความต้องการใช้น้ำมันปาล์มดิบแข็งแกร่งต่อเนื่อง โดยเฉพาะในประเทศอินเดียและจีน นอกจากนี้ค่าเงินริงกิตล่าสุดอยู่ที่ 4.46 ริงกิต/ดอลลาร์สหรัฐฯ อ่อนค่าลง 6.4% นับตั้งแต่ต้นเดือนพ.ย. 59 ถือเป็นระดับอ่อนค่าสุดในรอบ 14 เดือน และสอดคล้องกับราคาน้ำมันถั่วเหลืองโลกล่าสุดอยู่ที่ 36.94 เซ็นต์/ปอนด์ เพิ่มขึ้น 4.4% นับตั้งแต่ต้นเดือนพ.ย. 59 ล้วนหนุนให้ราคาน้ำมันปาล์มดิบปรับเพิ่มขึ้นจากสัปดาห์ก่อน
ทั้งนี้ถือเป็น Sentiment เชิงบวกต่อกลุ่มน้ำมันปาล์ม โดยประเมินว่าผู้ประกอบการในอุตสาหกรรมขั้นต้นและขั้นกลาง (UVAN UPOIC และ VPO) จะได้รับผลบวกมากที่สุด เพราะเป็นผู้ผลิตและจำหน่ายน้ำมันปาล์มดิบ ซึ่งมีราคาขายอ้างอิงกับราคาต่างประเทศ ขณะที่ผู้ประกอบการครบวงจร (CPI และLST) จะได้รับผลบวกรองลงมา เนื่องจากประกอบธุรกิจจำหน่ายน้ำมันปาล์มสำเร็จรูปในประเทศไทยเป็นหลัก จึงทำให้ไม่ได้รับผลบวกจากการเพิ่มขึ้นของราคาในต่างประเทศมากนัก